בית הספר הימי זבולון

**בית הספר הימי זבולון** היה במשך שנים רבות מפעלה העיקרי של אגודת יורדי ים זבולון.

## היסטוריה
בית הספר נוסד בשנת 1928 בתל אביב, פעל כבית ספר ימי יומי עד שנת 1934 וכבית ספר ימי (ערב) עד שנות השישים המאוחרות. מטרת ייסודו של בית הספר הימי הייתה הכנת בני היישוב היהודי בארץ ישראל לכיבוש העבודה בים. כאגודה בלתי תלויה, הקימה האגודה הימית בית ספר ימי ראשון בארץ ישראל בכוונה להפעילו באמצעות תרומות מיהדות העולם ומהיישוב. מייסד בית הספר מאיר גורביץ החל מרכז תלמידיו מהגימנסיה העברית "הרצליה" ללמדם ימאות בחוף תל אביב.

האגודה פעלה בארץ ישראל ובגולה ועסקה בגיוס הון למימון כלי שיט ולימוד ולהקמת סניפי תנועת ימית ללימוד הנוער והבוגרים ימאות, לאורך חופי הים התיכון ולשפת הכנרת. משנת 1930 נקראה התנועה בשמה החדש "אגודת יורדי ים זבולון א"י", ומייסדה העביר אליה את מטרות ועדת המים. בית הספר הימי החל מתמסד בסיועם של חיים לייבוביץ ועמנואל טובים, שהצטרפו לניהול פעילות הלימוד עת נעדר גורביץ בשליחות היישוב.

בית הספר הימי של "אגודת יורדי ים זבולון א"י" פעל במספר מקומות, עד שנכנס לבניין שנבנה עבורו על גדת הירקון תל אביב. משכנו הראשון של בית הספר הימי היה בהתארגנות על חוף בוגרשוב. משכנו השני היה בצריף הציידים שנקרא "נמרוד", ששכן מאחורי "הבית האדום" ממזרח לו. משכנו השלישי נבנה בידי חניכי זבולון, בצמוד לבית האדום ומצפון לו. משכנו הרביעי היה הצריפים בנחל הירקון בגדה הדרומית, בשנת 1938. משכנו החמישי היה בבית הסירות החדש - מבנה עץ דו קומתי באותו מגרש. משכנו האחרון היה בבניין הידוע כבית זבולון, ושוכן על אותו מגרש ברחוב אוסישקין 9. משכן זה הוקם על פי צוואתה ובכספי עיזבונה של פטרונית אגודת זבולון, הנדבנית הנרייטה דיאמונד.

בשנות השלושים והארבעים עבדו חניכי בית הספר על ספינות, סירות ואוניות עבריות, מצריות ואנגליות ובצי הסוחר הבריטי. הם גויסו ושרתו בצי המלחמה הבריטי, הקימו צי עברי ופעלו במחתרת (אצ"ל) ובהגנה, בפלי"ם ובצי הסוחר העברי והיו ממקימי חיל הים הישראלי.

עקב הקושי הרב במימון, רבים עשו בבית הספר בהתנדבות, מהם דמויות מוכרות וידועות, ואחרים הידועים פחות עקב היעלמם בעודם באיבם. דמויות אלה כוללות את רבי החובלים הוותיקים אריה באייבסקי וזאב הים, את רב החובל אריה גרבנוב ואנשי צוותו על עמנואל - הקצין בנימין לוין, והמכונאי רוזין אליהו, וכן רבים אחרים.

משנות החמישים ביקש בית הספר להשתלב בתוכניות משרד החינוך, והצליח משהוקמה מסגרת לימודי ימאות על פי תוכנית ממשלתית, בה למד נוער בכתות ד' עד ו' ימאות ושיט כחלק משעות לימוד ספורט.

מאות מתלמידי בית הספר הימי התגייסו לחיל הים וחלקם הגיעו לדרגות בכירות בו. יושב ראש אגודת "יורדי ים זבולון", תא"ל (מיל.) שבתאי לוי, היה בעבר חניך בית הספר ולימים, סגן-מפקד חיל הים.

## גלריה

Sira1.jpg|שיט מהים אל הירקון בסירה הראשונה ב-1929
S128.jpg|משמאל במדי זבולון, עם פומפון בכובע. קורס בוני סירות, שנת 1928 אצל באייבסקי במספנה
Grabnov in uniform.jpg|זבולונים בתל אביב 1928
S101.jpg|ד"ר גורביץ וחניכיו הראשונים מתלמידי הגימנסיה העברית הרצליה. שעור חתירה במשוט, הירקון 1928
S931.jpg|זבולונים בסירות הצלה מתנת הצי הבריטי בשנת 1939.
File:ZevolunStudentsHaifa9091939.jpg |חניכי בית הספר בחיפה ספטמבר 1939
File:ZevolunStudentsTA2051940.jpg |אדם ענב מימין וחניך בית הספר הימי של זבולון בחיפה בעת ביקור בתל אביב מאי 1940
אפק זבולון.jpg|"אפק" סירת בית הספר ללימוד שיט בימים
S8.jpg|תלמידים ומורי בית הספר, טובים מוביל תרגיל סדר. ת"א 1929
S411b.jpg|זבולונים במסדר דגל בבית הספר בת"א ב-1969
S411c.jpg|שנת 1969 שיוט אח"י אילת ע"ש 47 חללי המשחתת שטובעה ב-67 ורבים מהם חניכי זבולון
S6.jpg|אבי חסידוב, מפקד סטי"ל אח"י אילת ב-1969, חונך סירת זבולון ע"ש המשחתת 'אילת'


## קישורים חיצוניים
*  יומני כרמל, טקס חלוקת תעודות (התחלה 1:05)
* שי שמש, חג הים חוזר, זווית, 17 במאי 2018
* ידיעות עיתונאיות היסטוריות על בית הספר הימי "זבולון" באתר: "שפת הים" - ים וספנות בעיתוני ההשכלה, התחייה והיישוב, 1948-1856.

קטגוריה:תל אביב-יפו: בתי ספר שנסגרו
קטגוריה:בתי ספר ימיים
קטגוריה:ימאות ביישוב
קטגוריה:ארגונים ומוסדות ביישוב
קטגוריה:ישראל: חינוך מקצועי